2021/0168 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за одобряване на оценката на плана за възстановяване и устойчивост на Италия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, и по-специално член 20 от него,

като взе предвид предложението на Европейската комисия,

като има предвид, че:

(1)Пандемията от COVID-19 оказа отрицателно въздействие върху икономиката на Италия. През 2019 г. брутният вътрешен продукт (БВП) на глава от населението по постоянни цени в Италия е бил 95,0 % от средния за ЕС. Според прогнозата на Комисията от пролетта на 2021 г. реалният БВП на Италия е намалял с 8,9 % през 2020 г. и се очаква да намалее с общо 5,0 % през 2020 г. и 2021 г. По-дълготрайните аспекти, които оказват влияние върху икономическите резултати в средносрочен план, включват по-специално високите равнища на младежка безработица и слабото участие на жените на пазара на труда, бавното нарастване на производителността на труда, както и неефективността на държавната администрация и много високото равнище на държавен дълг.

(2)На 9 юли 2019 г. и на 20 юли 2020 г. Съветът отправи препоръки към Италия в контекста на европейския семестър. По-специално Съветът препоръча тежестта на данъчното облагане да се измести от труда, да се засили борбата срещу отклонението от данъчно облагане и да се проведат изцяло предходните реформи на пенсионната система. Съветът също така препоръча да се укрепят устойчивостта и капацитетът на здравната система и да се подобри координацията между националните и регионалните органи. Освен това Съветът препоръча да се задълбочат усилията за борба с недекларирания труд и да се гарантира, че активните политики по заетостта и социалните политики са ефективно интегрирани и достигат най-вече до младежите и уязвимите групи, както и че се оказва подкрепа за участието на жените на пазара на труда чрез всеобхватна стратегия, включително чрез достъп до висококачествени грижи за деца и дългосрочни грижи. За справяне с кризата във връзка с COVID-19 на Италия беше препоръчано да осигури адекватни форми на заместване на доходите и достъп до социална закрила и да се погрижи за смекчаване на въздействието на кризата върху заетостта, включително чрез гъвкави схеми на работа и активна подкрепа за заетостта. Освен това на Италия беше препоръчано да подобри образователните резултати, да укрепи ученето от разстояние и да насърчи повишаването на квалификацията, включително в областта на цифровите умения. Беше препоръчано икономическата политика, свързана с инвестициите, да бъде съсредоточена върху екологичния и цифровия преход, като се отчитат регионалните различия, и по-специално върху чистото и ефикасно производство и използване на енергия, научните изследвания и иновациите, устойчивия обществен транспорт, управлението на отпадъците и водите, както и върху укрепването на цифровата инфраструктура, за да се гарантира предоставянето на основните услуги. За да се подпомогне икономиката по време на кризата във връзка с COVID-19, на Италия също така беше препоръчано да приложи ефективно мерките за осигуряване на ликвидност в реалната икономика, да даде приоритет на готови за изпълнение публични инвестиционни проекти и да насърчи частните инвестиции. Освен това Съветът препоръча да се подобри ефективността на държавната администрация и ефикасността на съдебната система, да се укрепи рамката на несъстоятелността и да се засили борбата с корупцията. Съветът също така призова да се премахнат ограниченията по отношение на конкуренцията и да се подобрят секторните нормативни актове. Също така на Италия беше препоръчано да насърчи преструктурирането на счетоводните баланси на банките, да продължи да намалява необслужваните кредити и да подобри небанковото финансиране за по-малките и иновативните предприятия. След като оцени напредъка по изпълнението на тези специфични за държавата препоръки към момента на представяне на плана за възстановяване и устойчивост, Комисията констатира, че е постигнат значителен напредък по отношение на препоръките за предприемане на всички необходими мерки за ефективно справяне с пандемията, поддържане на икономиката и оказване на подкрепа за последващото възстановяване, гарантиране на ефективно прилагане на мерките за осигуряване на ликвидност в реалната икономика, включително на малки и средни предприятия, иновативни предприятия и самостоятелно заети лица, както и за избягване на просрочените плащания. Беше регистриран и значителен напредък по отношение на борбата срещу отклонението от данъчно облагане, особено под формата на неиздаване на фактури.

(3)На 2 юни 2021 г. Комисията публикува задълбочен преглед по член 5 от Регламент (ЕС) № 1176/2011 на Европейския парламент и на Съвета за Италия. Анализът на Комисията ѝ даде основание да заключи, че в Италия са налице прекомерни макроикономически дисбаланси, по-специално по отношение на големия държавен дълг и продължителната слаба динамика на производителността, които имат трансгранично значение в контекста на нестабилността на пазара на труда и банковия сектор.

(4)[В препоръката на Съвета относно икономическата политика на еврозоната на държавите членки от еврозоната бе препоръчано да предприемат действия, включително чрез плановете си за възстановяване и устойчивост, за да, наред с другото, осигурят политическа позиция в подкрепа на възстановяването, и да подобрят още повече сближаването, устойчивостта и приобщаващия растеж. В препоръката на Съвета бе препоръчано също така да се укрепят националните институционални рамки, за да се гарантира макрофинансовата стабилност, да се завърши създаването на икономическия и паричния съюз (ИПС) и да се засили международната роля на еврото.] [If the Council recommendation is not adopted by the time of the CID adoption, please remove the recital]

(5)На 30 април 2021 г. Италия представи на Комисията своя национален план за възстановяване и устойчивост в съответствие с член 18, параграф 1 от Регламент (ЕС) 2021/241. Това бе предшествано от процес на консултации, проведени в съответствие с националната правна уредба, с местни и регионални органи, социални партньори, организации на гражданското общество, младежки организации и други заинтересовани страни. Националната ангажираност с плановете за възстановяване и устойчивост е в основата на тяхното успешно изпълнение и трайно въздействие на национално равнище, както и за тяхната надеждност на европейско равнище. В съответствие с член 19 от посочения регламент Комисията направи оценка на целесъобразността, ефективността, ефикасността и съгласуваността на плана за възстановяване и устойчивост в съответствие с насоките за оценка в приложение V към посочения регламент.

(6)Плановете за възстановяване и устойчивост следва да преследват общите цели на Механизма за възстановяване и устойчивост, създаден с Регламент (ЕС) 2021/241, и на Инструмента на ЕС за възстановяване, създаден с Регламент (ЕС) 2020/2094 на Съвета, за да се подкрепи възстановяването след кризата във връзка с COVID-19. Те следва да насърчават икономическото, социалното и териториалното сближаване на Съюза, като допринасят за шестте стълба, посочени в член 3 от Регламент (ЕС) 2021/241.

(7)Изпълнението на плановете за възстановяване и устойчивост на държавите членки ще представлява координирано усилие за инвестиции и реформи в целия Съюз. Чрез координираното и едновременно изпълнение на тези реформи и инвестиции и изпълнението на трансгранични проекти тези реформи и инвестиции взаимно ще се подсилват и ще създават положителни странични ефекти в целия Съюз. Поради това около една трета от въздействието на Механизма върху растежа и създаването на работни места в държавите членки ще дойде от странични ефекти от други държави членки.

Уравновесен отговор, допринасящ за шестте стълба